Aandele-mening: Resilient Property Income fund | Netwerk24
Aandele-mening: Resilient Property Income fund
Eiendomsbeleggingstrust Resilient Property Income Fund het van 2013 tot 2016 voorspoed geniet; sy aandeel het goeie opbrengste uit beleggings behaal en ruim dividende verdien.
Januarie verlede jaar het sy aandeelprys ’n hoogtepunt van 15 350 sent per aandeel bereik, voordat aantygings van onder meer oneerlike transaksies en binnehandel die Resilient-groep getref het.
Ná dié gerugte het beleggers die aandeelprys gelooi, en binne drie maande het hy van ’n hoogtepunt van 15 350 sent tot ’n 2013-laagtepunt van 3 975 sent gedaal. Volgens die Old Mutual-beleggingsgroep het die bewerings beleggers verlede jaar bykans R130 miljard gekos. Vooruitsigte: Hy herstel nou van ’n moeilike jaar en sy bates blyk goed te presteer. Hy het ’n totale dividend vir die boekjaar 2019 van 531,06 sent per aandeel verklaar.
Sedert hy in Maart verlede jaar steun op 3 975 sent per aandeel behou het, verhandel Resilient sywaarts tussen 5 095 sent en 6 900 sent.
Resilient wankel tans op groot weerstand teen 6 900 sent per aandeel. As hy deur dié vlak breek, sal dit ’n positiewe uitbraak uit ’n jaar lange sywaartse neiging bevestig – gaan lank – met moontlike winste terug na 9 060 sent. Bo daardie vlak sal Resilient na sy vorige primêre bulneiging terugkeer – en weerstand op 11 285 sent teiken.
’n Negatiewe uitbreking uit die sywaartse patroon sal onder 5 095 sent per aandeel bevestig word, met die teiken vir afwaartse potensiaal op 2 330 sent. ’n Ommekeer onder 5 500 sent behoort waarskuwingsligte te laat flikker.
* Moxima Gama word beskou as een van die vyf voorste tegniese ontleders in Suid-Afrika. Sy is al 10 jaar lank ’n tegniese ontleder wat vir BJM, Noah Financial Innovation en Standard Bank gewerk het as deel van die navorsingspan in die tesourie-afdeling van CIB.
Meer oor: Resilient | Finweek | Aandele-Mening